ஒன்றன்பின் ஒன்றாக அவிழ்த்துவிடப்பட்ட காளைகள், வாடிவாசலிலிருந்து சீறிப்பாய்ந்து சென்றன. அவற்றை களத்தில் நின்ற 500 மாடுபிடிவீரர்கள் போட்டி போட்டுக்கொண்டு அடக்கிப் பரிசுகளை அள்ளினார்கள். இங்குள்ள முத்துமாரியம்மன் கோயில் பூச்சொரிதல் திருவிழாவும் நேற்று நடைபெற்றதால், அதைக் காண கோயிலுக்கு வந்த பக்தர்களின் கூட்டமும் சேர்ந்துகொண்டது. அசம்பாவிதமான சம்பவங்கள் ஏதும் இங்கு நடைபெற்றுவிடக்கூடாது என்பதில் விழா கமிட்டியார் கவனமாக இருந்தார்கள். பல்வேறு முன்னெச்செரிக்கை நடவடிக்கைகளும் எடுக்கப்பட்டிருந்தன. இந்த ஜல்லிக்கட்டில் காளைகள் முட்டியதில், வீரர்கள் மற்றும் வேடிக்கைபார்த்தவர்கள் உள்பட 37 பேருக்கு லேசான காயம் ஏற்பட்டது. அவர்களுக்கு, ஜல்லிக்கட்டு நடைபெற்ற இடத்தில் தயார்நிலையில் இருந்த மருத்துவக்குழுவினர் சிகிச்சை அளித்தனர். விழா ஏற்பாடுகளை கவிநாடு, திருவப்பூர் ஜல்லிக்கட்டு கமிட்டியினர் செய்திருந்தார்கள்.